
住讜讻讛 讙 注"讗 - 驻讬专讜砖 砖讟讬讬谞讝诇抓

诪砖讜诐 讗讜讬专讗 [讗讜讬专] 砖转讛讗 讛住讜讻讛 诪讗讜讜专专转 注诇 讬讚 诪砖讘 讛专讜讞 讛谞讻谞住 讘讬谉 讛讻转诇讬诐 诇住讻讱. 讗诇讗 诇诪讗谉 讚讗诪专 [诇砖讬讟转 诪讬 砖讗讜诪专] 讻讬 讘住讜讻讛 拽讟谞讛 诪讞诇讜拽转, 讜诇驻讬 讝讛, 住讜讻转讛 砖诇 讛讬诇谞讬 讛诪诇讻讛 拽讟谞讛 讛讬转讛, 讜讻讬 讚专讻讛 砖诇 诪诇讻讛 诇讬砖讘 讘住讜讻讛 拽讟谞讛 砖砖讟讞讛 驻讞讜转 诪讗专讘注 讗诪讜转? 讗诪专 专讘讛 讘专 专讘 讗讚讗: 诇讗 谞爪专讻讛 讗诇讗 诇住讜讻讛 讛注砖讜讬讛 拽讬讟讜谞讬讜转 拽讬讟讜谞讬讜转 砖讛住讜讻讛 讻讜诇讛 讛讬转讛 讙讚讜诇讛, 讗讜诇诐 讛讬转讛 诪讞讜诇拽转 诇诪讚讜专讬诐 拽讟谞讬诐, 砖砖讟讞 讻诇 讗讞讚 诪讛诐 驻讞讜转 诪讗专讘注 注诇 讗专讘注 讗诪讜转.


讜砖讜讘 转讜讛讬诐: 讜讻讬 讚专讻讛 砖诇 诪诇讻讛 诇讬砖讘 讘住讜讻讛 讛注砖讜讬讛 拽讬讟讜谞讬讜转 拽讬讟讜谞讬讜转 讘诇讗 诇讛砖讗讬专 诇注爪诪讛 讗讜诇诐 专讞讘 砖讘讜 转讜讻诇 诇讛住讘 注诐 讘谞讬 讘讬转讛 讜诪砖专转讬讛? 讗诪专 专讘 讗砖讬: 诇讗 谞爪专讻讛 讗诇讗 诇拽讬讟讜谞讬讜转 砖讘讛. 砖讛讬转讛 讝讜 住讜讻讛 讙讚讜诇讛 讜讛讬讜 讘讛 讙诐 讞讚专讬诐 拽讟谞讬诐 爪诪讜讚讬诐 诇讛.


讜讘诪讬谉 住讜讻讛 讝讜 谞讞诇拽讜; 专讘谞谉 住讘专讬 [讞讻诪讬诐 住讘讜专讬诐] 讻讬 讘谞讬讛 讘住讜讻讛 诪注诇讬讗 讛讜讜 讬转讘讬 [诪注讜诇讛, 讻砖讬专讛, 讛讬讜 讬讜砖讘讬诐], 砖讛讬讛 专讞讘讛 讙讚讜诇 讜讛讬转讛 讻砖讬专讛 诇驻讬 砖讬讟讜转 讗诇讛, 讜讗讬讛讬 讬转讘讛 [讜讛讬讗 注爪诪讛 讬砖讘讛] 讘拽讬讟讜谞讬讜转 诪砖讜诐 爪谞讬注讜转讗 [爪谞讬注讜转], 砖诇讗 讛讬转讛 诪爪讜讬讛 转诪讬讚 讘讞讜抓 讗诇讗 讘讞讚专 拽讟谉, 讜诪砖讜诐 讛讻讬 [讻讱] 诇讗 讗诪专讬 [讗诪专讜] 诇讛 讚讘专. 砖讗祝 讗诐 讗诪谞诐 讛讬讜 讛拽讬讟讜谞讬讜转 拽讟谞讜转 诪砖讬注讜专 讛专讜讞讘 讛专讗讜讬 诇讙讘讬 讙讜讘讛 讛住讜讻讛, 诪讻诇 诪拽讜诐, 诪讻讬讜讜谉 砖诇讗 讬砖讘讜 讘讛诐 讛讘谞讬诐 鈥� 讛专讬 讛讻诇 讻砖专. 讜专' 讬讛讜讚讛 住讘专 讻讬 讘谞讬讛 诇注讬转讬诐 讙讘讛 讛讜讜 讬转讘讬 [注诪讛 讘拽讬讟讜谞讬讜转 讛讬讜 讬讜砖讘讬诐] 讜讗驻讬诇讜 讛讻讬 [讻讱] 诇讗 讗诪专讬 [讗诪专讜] 诇讛 讚讘专 讜讛专讬 讝讜 讛讜讻讞讛 砖住讜讻讛 讛讙讘讜讛讛 诪注砖专讬诐 讗诪讛 讻砖专讛. 讜讗诐 讻谉, 讗讬谉 诇讛讜讻讬讞 诪转讜住驻转讗 讝讜 讘讚讘专 讟注诪讬 诪讞诇讜拽转 专' 讬讛讜讚讛 讜讞讻诪讬诐 讘住讜讻讛 拽讟谞讛.


讗 讗诪专 专讘 砖诪讜讗诇 讘专 讬爪讞拽: 讛诇讻讛 讛讬讗, 砖爪专讬讻讛 讛住讜讻讛 砖转讛讗 诪讞讝拽转 讘砖讟讞讛 专讗砖讜 砖诇 讗讚诐 讜专讜讘讜 (专讜讘 讙讜驻讜) 讜砖讜诇讞谞讜. 讗诪专 诇讬讛 [诇讜] 专' 讗讘讗 讘转诪讬讛讛: 讻诪讗谉 [讻砖讬讟转 诪讬] 讗讜诪专 讗转讛 讚讘专 讝讛, 讛讗诐 讻砖讬讟转 讘讬转 砖诪讗讬? 砖谞讞诇拽讜 讘讬转 讛诇诇 讜讘讬转 砖诪讗讬 讘谞讜砖讗 讝讛 讜诇砖讬讟转 讘讬转 讛诇诇 讚讬 砖讬讛讬讛 讘砖讟讞 讛住讜讻讛 讻讚讬 专讗砖讜 讜专讜讘讜 讜讗讬谉 爪专讬讱 砖讬讛讬讛 讘讛 讙诐 诪拽讜诐 诇砖讜诇讞谞讜, 讜讗转讛 驻讜住拽 讛诇讻讛 讻讚注转 讘讬转 砖诪讗讬, 砖讻专讙讬诇 谞讚讞转讛 诪谉 讛讛诇讻讛. 讗诪专 诇讬讛 [诇讜]: 讗诇讗 讻诪讗谉 [讻砖讬讟转 诪讬]?! 讗讻谉, 讻砖讬讟转 讘讬转 砖诪讗讬 讛讬讗, 讗诇讗 砖讻讗谉 讛诇讻讛 讻诪讜转诐.


讗讬讻讗 讚讗诪专讬 [讬砖 讗讜诪专讬诐] 砖讞讬诇讜驻讬 讚讘专讬诐 讗诇讛 讛讬讜 讘谞讜住讞 讗讞专 拽爪转; 讗诪专 专' 讗讘讗: 讝讛 砖讗诪专 诇讱 砖讬讟讛 讝讜 诪谞讬 [诪讬 讛讜讗]? 讗诪专 诇讬讛 [诇讜] 专讘 砖诪讜讗诇 讘专 讬爪讞拽: 讘讬转 砖诪讗讬 讛讬讗, 讜讘讻诇 讝讗转 诇讗 转讝讜讝 诪讬谞讛 [诪诪谞讛], 讻讬 讛诇讻讛 拽讘讜注讛 讛讬讗. 诪讻诇 诪拽讜诐, 诇驻讬 讻诇 谞讜住讞 砖讛讜讗, 诪讜讘谉 讻讬 讛诇讻讛 讝讜 砖谞讜讬讛 讘诪讞诇讜拽转 讘讬转 讛诇诇 讜讘讬转 砖诪讗讬.


诪转拽讬祝 诇讛 [诪拽砖讛 注诇讬讛] 注诇 讛砖注专讛 讝讜 专讘 谞讞诪谉 讘专 讬爪讞拽: 诪诪讗讬 [诪诪讛] 诪住讬拽 讗转讛 讻讬 讗讻谉 讘讬转 砖诪讗讬 讜讘讬转 讛诇诇 讘住讜讻讛 拽讟谞讛 驻诇讬讙讬 [谞讞诇拽讜] 讜讘砖讗诇讛 诪讛讜 砖讬注讜专讛 讛拽讟谉 讘讬讜转专 砖诇 住讜讻讛? 讚诇诪讗 [砖诪讗] 讘住讜讻讛 讙讚讜诇讛 砖讬砖 讘讛 讻砖诇注爪诪讛 砖讬注讜专 诪住驻讬拽 驻诇讬讙讬 [谞讞诇拽讜], 讜诪讞诇讜拽转诐 讻讙讜谉 讚讬转讬讘 讗驻讜诪讗 讚诪讟讜诇转讗 [砖讬讜砖讘 注诇 驻讬, 驻转讞, 讛住讜讻讛] 讜砖讜诇讞谞讜 讘转讜讱 讛讘讬转. 讜讘讻讱 谞讞诇拽讜: 砖讘讬转 砖诪讗讬 住讘专讬 [住讘讜专讬诐] 讻讬 讙讝专讬谞谉 [讙讜讝专讬诐 讗谞讜] 砖诪讗 讬诪砖讱 讗讞专 砖诇讞谞讜 转讜讱 讻讚讬 讗讻讬诇讛, 讜讬诪爪讗 诇讘住讜祝 专讗砖讜 讜专讜讘讜 讞讜抓 诇住讜讻讛, 讜讘讬转 讛诇诇 住讘专讬 [住讘讜专讬诐] 讻讬 诇讗 讙讝专讬谞谉 [讗讬谉 讗谞讜 讙讜讝专讬诐].


讜讚讬拽讗 谞诪讬 [讜诪讚讜讬讬拽 讙诐 讻谉] 讛住讘专 讝讛 诇驻讬 住讙谞讜谉 讛诪砖谞讛, 讚拽转谞讬 [砖讻谉 砖谞讬谞讜 讘讛]: 诪讬 砖讛讬讛 专讗砖讜 讜专讜讘讜 讘转讜讱 讛住讜讻讛 讜砖讜诇讞谞讜 讘转讜讱 讛讘讬转, 讘讬转 砖诪讗讬 驻讜住诇讬谉 讜讘讬转 讛诇诇 诪讻砖讬专讬谉. 讜讗诐 讗讬转讗 [讜讗诐 讬砖 诪拽讜诐] 诇讛谞讬讞 砖讛诪讞诇讜拽转 讻讗谉 讛讬转讛 诇讙讘讬 砖讬注讜专讛 砖诇 讛住讜讻讛, 讗诐 讻谉 讗讬谉 住讙谞讜谉 讛讚讘专讬诐 诪转讗讬诐, 砖讛专讬 诇驻讬 讛谞讞讛 讝讜, 住讜讻讛 讛诪讞讝拽转 专讗砖讜 讜专讜讘讜 讜砖讗讬谞讛 诪讞讝拽转 诪讬讘注讬 诇讬讛 [爪专讬讱 讛讬讛 诇讜 诇讜诪专], 讜讗诐 讻谉 诪住转讘专 砖诪讞诇讜拽转 讝讜 诇讗 讛讬转讛 讻诇诇 讘讚讘专 砖讬注讜专讛 砖诇 住讜讻讛.


注诇 诪住拽谞讛 讝讜 诪拽砖讬诐: 讜讘住讜讻讛 拽讟谞讛 讛讗诐 诇讗 驻诇讬讙讬 [谞讞诇拽讜] 讘讬转 砖诪讗讬 讜讘讬转 讛诇诇? 讜讛转谞讬讗 [讜讛专讬 砖谞讬谞讜] 讘讘专讬讬转讗 讗讞专转: 住讜讻讛 讛诪讞讝拽转 专讗砖讜 讜专讜讘讜 讜砖讜诇讞谞讜 鈥� 讻砖专讛. 专讘讬 讗讜诪专: 注讚 砖讬讛讗 讘讛 讗专讘注 讗诪讜转 注诇 讗专讘注 讗诪讜转.


讜转谞讬讗 讗讬讚讱 [讜砖谞讬谞讜 讘讘专讬讬转讗 讗讞专转]; 专讘讬 讗讜诪专: 讻诇 住讜讻讛 砖讗讬谉 讘讛 讗专讘注 讗诪讜转 注诇 讗专讘注 讗诪讜转 鈥� 驻住讜诇讛. 讜讞讻诪讬诐 讗讜诪专讬诐: 讗驻讬诇讜 讗讬谞讛 诪讞讝拽转 讗诇讗 专讗砖讜 讜专讜讘讜 鈥� 讻砖专讛. 讜讗讬诇讜 砖讜诇讞谞讜 诇讗 拽转谞讬 [砖谞讛] 讘讘专讬讬转讗 讝讗转. 讜讗诐 讻谉 拽砖讬讬谉 讗讛讚讚讬 [拽砖讜转 讛谉 讛讘专讬讬转讜转 讝讜 注诇 讝讜], 砖讛专讬 诇讞讻诪讬诐 砖谞讬 砖讬注讜专讬诐 砖讜谞讬诐. 讗诇讗 诇讗讜 砖诪注 诪讬谞讛 [讛讗诐 诇讗 转诇诪讚 诪讻讗谉] 讻讬 讛讗 [讘专讬讬转讗 讝讜] 讛诪讜谞讛 讗转 砖讜诇讞谞讜 讻砖讬讟转 讘讬转 砖诪讗讬 讛讬讗, 讜讗讬诇讜 讛讗 [讘专讬讬转讗 讝讜] 砖讗讬谞讛 诪讜谞讛 讗转 砖讜诇讞谞讜, 讻砖讬讟转 讘讬转 讛诇诇 讛讬讗. 讛专讬 砖谞讞诇拽讜 讘讬转 砖诪讗讬 讜讘讬转 讛诇诇 讙诐 讘砖讬注讜专 住讜讻讛.


讗诪专 诪专 讝讜讟专讗: 诪转谞讬转讬谉 谞诪讬 讚讬拽讗 [诪砖谞转谞讜 注爪诪讛 诪讚讜讬讬拽转] 砖讗讻谉 谞讞诇拽讜 讘讬转 砖诪讗讬 讜讘讬转 讛诇诇 讙诐 讘砖讬注讜专 住讜讻讛, 诪讚拽转谞讬 [诪诪讛 砖砖谞讬谞讜] 讻讬 讘讬转 砖诪讗讬 驻讜住诇讬谉 讜讘讬转 讛诇诇 诪讻砖讬专讬谉, 讜讗诐 讗讬转讗 [讬砖] 诇讜诪专 砖谞讞诇拽讜 讘诪拽专讛 讛诪住讜讬讬诐 砖诇 讗讚诐 讛讬讜砖讘 诇驻讬 砖注讛 讘驻转讞 讛住讜讻讛, 讗诐 讻谉, 诇砖讜谉 讘讬转 砖诪讗讬 讗讜诪专讬诐: 诇讗 讬爪讗, 讜讘讬转 讛诇诇 讗讜诪专讬诐: 讬爪讗, 诪讬讘注讬 诇讬讛 [爪专讬讱 讛讬讛 诇讜 诇讜诪专]. 讜诇砖讜谉 "驻讜住诇讬谉" 讜"诪讻砖讬专讬谉" 讗讬谞讛 讬讻讜诇讛 诇讛转讬讬讞住 讗诇讗 诇讚讬谉 讛住讜讻讛 注爪诪讛.


讜诪拽砖讬诐: 讜讗诇讗 拽砖讬讗 [拽砖讛] 讛诇砖讜谉 "诪讬 砖讛讬讛 专讗砖讜 讜专讜讘讜", 砖诪诪谞讜 诪讜讘谉 讻讬 谞讜砖讗 讛诪讞诇讜拽转 讛讜讗 讘诪拽讜诐 讛讬砖讬讘讛 讘住讜讻讛, 砖讻谉 诇讗 谞讗诪专 诇砖讜谉 "诪讞讝拽转 专讗砖讜 讜专讜讘讜", 砖诪诪谞讜 诪砖诪注 讻讬 讛诪讞诇讜拽转 谞住讜讘讛 注诇 讙讜讚诇 讛住讜讻讛!


讜诪砖讬讘讬诐: 诇注讜诇诐 讬砖 诇讜诪专 讻讬 讘转专转讬 驻诇讬讙讬 [讘砖谞讬 讛讚讘专讬诐 讛诐 讞诇讜拽讬诐]; 驻诇讬讙讬 [讞诇讜拽讬诐 讛诐] 讙诐 讘住讜讻讛 拽讟谞讛 讘讬讞住 诇砖讬注讜专 讛讻砖专 讛住讜讻讛, 讜驻诇讬讙讬 [讜讞诇讜拽讬诐 讛诐] 讙诐 讘住讜讻讛 讙讚讜诇讛 讘讬讞住 诇诪拽讜诐 讛讬砖讬讘讛 讘住讜讻讛. 讜讞住讜专讬 诪讬讞住专讗 讜讛讻讬 拽转谞讬 [讜讞住专讛 讛诪砖谞讛 讜讻讱 讬砖 诇砖谞讜转讛]: 诪讬 砖讛讬讛 专讗砖讜 讜专讜讘讜 讘住讜讻讛 讜砖讜诇讞谞讜 讘转讜讱 讛讘讬转 鈥� 讘讬转 砖诪讗讬 讗讜诪专讬诐: 诇讗 讬爪讗, 讜讘讬转 讛诇诇 讗讜诪专讬诐: 讬爪讗, 讜住讜讻讛 砖讗讬谞讛 诪讞讝拽转 讘砖讟讞讛 讗诇讗 讻讚讬 专讗砖讜 讜专讜讘讜 讘诇讘讚 鈥� 讘讬转 砖诪讗讬 驻讜住诇讬谉, 讜讘讬转 讛诇诇 诪讻砖讬专讬谉. 讜讘讚专讱 讝讜 诪讜讘谞转 讛诪砖谞讛 诇驻讬 讻诇 讛砖讬讟讜转.


讘 讗讙讘 讛讚讬讜谉 讘谞讜砖讗 讝讛 砖讜讗诇讬诐 诪讗谉 转谞讗 诇讛讗 [诪讬 砖谞讛 讗转 讛讘专讬讬转讗 讛讝讜] 讚转谞讜 专讘谞谉 [砖砖谞讜 讞讻诪讬诐]: 讘讬转 砖讗讬谉 讘讜 讗专讘注 讗诪讜转 注诇 讗专讘注 讗诪讜转 讗讬谞讜 谞讻谞住 讻诇诇 诇讛讙讚专转 "讘讬转", 讜讻诇 诪拽讜诐 砖谞讗诪专 讘转讜专讛 讗讜 讘诪砖谞讛 "讘讬转" 鈥� 讗讬谞讜 讞诇 注诇讬讜, 讜诇讻谉 驻讟讜专 诪谉 讛诪讝讜讝讛, 讜驻讟讜专 诪谉 讛讞讜讘讛 诇注砖讜转 诪注拽讛 诇讙讙讜 讜讗讬谞讜 诪讟诪讗 讘谞讙注讬诐 (谞讙注讬 讘转讬诐), 讜讗讬谞讜 谞讞诇讟 讘讘转讬 注专讬 讞讜诪讛, 讻讚讬谉 讛诪讜讻专 讘讬转 讘注讬专 讞讜诪讛 砖讗诐 诇讗 驻讚讗讜 讘转讜讱 砖谞讛 鈥� 谞注砖讛 讛讘讬转 拽谞讬谉 讞诇讜讟 (讙诪讜专) 砖诇 讛拽讜谞讛 (讜讬拽专讗 讻讛, 讻讟-诇讗).


讜讗讬谉 讞讜讝专讬谉 注诇讬讜 诪注讜专讻讬 讛诪诇讞诪讛, 讻诪讜 砖谞讗诪专 砖讛讘讜谞讛 讘讬转 讜诇讗 讞谞讻讜 讬讻讜诇 诇砖讜讘 诇讘讬转讜 (讚讘专讬诐 讻, 讛). 讜讗讬谉 诪注专讘讬谉 讘讜, 讻诇讜诪专: 讗讬谉 爪讜专讱 诇注砖讜转 注讬专讜讘 注讘讜专 讘讬转 讝讛. 砖讻讚讬 诇讛转讬专 诇讟诇讟诇 诪讘讬转 砖诇 讗讞讚 诇讘讬转 砖诇 讗讞专 讘讗讜转讛 讞爪专, 爪专讬讻讬诐 诇注专讘 讬讞讚 讜诇讛谞讬讞 讗转 讛注讬专讜讘 讘转讜讱 讗讞讚 讛讘转讬诐, 讜讝讛 讗讬谞讜 拽专讜讬 讘讬转. 讜讗讬谉 诪砖转转驻讬谉 讘讜 砖讞爪专讜转 讜讘转讬诐 讛驻转讜讞讬诐 诇诪讘讜讬 (住讬诪讟讛) 讗讞转 爪专讬讻讬诐 诇砖转祝 注爪诪诐 注诇 讬讚讬 诪讗讻诇 讗讞讚 讻讚讬 诇讛转讬专 讗转 讛讟诇讟讜诇 讘诪讘讜讬 讘砖讘转, 讜讘讬转 讝讛 讗讬谞讜 讘讻诇诇 讛爪专讬讱 砖讬转讜祝 讜讗祝 讗讬谉 诪谞讬讞讬谉 讘讜 讗转 讛注讬专讜讘 砖讙讘讜 诪讘谞讬 讛讞爪专讜转 诇爪讜专讱 讛讻砖专 讛诪讘讜讬 讘讟诇讟讜诇, 诪驻谞讬 砖讗讬谞讜 讘讬转.

